作者:不詳
標題:聯句
內容:朱樓影直日當午，玉樹陰低月已三。——光膩粉暗銷銀鏤合，錯刀閑剪泥金衫。——威繡床怕引烏龍吠，錦字愁教青鳥銜。——裒百味煉來憐益母，千花開處鬥宜男。——光鴛鴦有伴誰能羨，鸚鵡無言我自慚。——威浪喜遊蜂飛撲撲，佯驚孤燕語喃喃。——裒偏憐愛數螆蛦掌，每憶光抽玳瑁簪。——光煙洞幾年悲尚在，星橋一夕帳空含。——威窗前時節羞虛擲，世上風流笑苦諳。——裒獨結香綃偷餉送，暗垂檀袖學通參。——光須知化石心難定，卻是為雲分易甘。——威看見風光零落盡，弦聲猶逐望江南。——裒